สรุปภาวะตลาดต่างประเทศ ประจำวันที่ 19 ม.ค. 2566
สรุปภาวะตลาดต่างประเทศ ประจำวันที่ 19 ม.ค. 2566
สรุปภาวะตลาดต่างประเทศ ประจำวันที่ 19 ม.ค. 2566
20 ม.ค. 2566

ดัชนีดาวโจนส์ตลาดหุ้นนิวยอร์กปิดร่วงลงในวันพฤหัสบดี (19 ม.ค.) เนื่องจากนักลงทุนกังวลว่าข้อมูลแรงงานที่แข็งแกร่งของสหรัฐจะผลักดันให้ธนาคารกลางสหรัฐ (เฟด) เดินหน้าปรับขึ้นดอกเบี้ยเชิงรุก ซึ่งจะส่งผลให้เศรษฐกิจเผชิญภาวะถดถอย
ดัชนีเฉลี่ยอุตสาหกรรมดาวโจนส์ปิดที่ 33,044.56 จุด ร่วงลง 252.40 จุด หรือ -0.76%, ดัชนี S&amp;P500 ปิดที่ 3,898.85 จุด ลดลง 30.01 จุด หรือ -0.76% และดัชนี Nasdaq ปิดที่ 10,852.27 จุด ร่วงลง 104.74 จุด หรือ -0.96%
ตลาดหุ้นยุโรปปิดลบในวันพฤหัสบดี (19 ม.ค.) หลังบวกต่อเนื่องนาน 6 วัน โดยนักลงทุนเทขายหุ้นหลังจากผิดหวังกับการรายงานผลประกอบการ, ข้อมูลเศรษฐกิจที่อ่อนแอของสหรัฐ และความเห็นที่สนับสนุนการคุมเข้มนโยบายการเงินของเจ้าหน้าที่ธนาคารกลาง ทำให้เกิดความวิตกว่าเศรษฐกิจโลกจะชะลอตัวลง
ทั้งนี้ ดัชนี STOXX 600 ปิดที่ 450.45 จุด ลดลง 7.08 จุด หรือ -1.55% ซึ่งเป็นการร่วงลงรุนแรงที่สุดเมื่อคิดเป็นเปอร์เซ็นต์นับตั้งแต่วันที่ 15 ธ.ค.
ตลาดหุ้นลอนดอนปิดลบในวันพฤหัสบดี (19 ม.ค.) โดยหุ้นกลุ่มธนาคารและกลุ่มวัสดุปรับตัวลง และหุ้นดร. มาร์ตินส์ ซึ่งเป็นบริษัทผลิตรองเท้าบูตร่วงลงสู่ระดับต่ำสุดเป็นประวัติการณ์หลังเตือนเกี่ยวกับผลกำไร
ทั้งนี้ ดัชนี FTSE 100 ตลาดหุ้นลอนดอนปิดที่ 7,747.29 จุด ลดลง 83.41 จุด หรือ -1.07%
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกในวันพฤหัสบดี (19 ม.ค.) หลังมีรายงานว่าความต้องการใช้น้ำมันในประเทศจีนปรับตัวเพิ่มขึ้น นอกจากนี้ ตลาดยังได้แรงหนุนจากการคาดการณ์ที่ว่า อุปทานน้ำมันในตลาดโลกจะเผชิญภาวะตึงตัวเนื่องจากผลกระทบของมาตรการคว่ำบาตรรัสเซีย
ทั้งนี้ สัญญาน้ำมันดิบ WTI ส่งมอบเดือนก.พ. เพิ่มขึ้น 85 เซนต์ หรือ 1.07% ปิดที่ 80.33 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนมี.ค. เพิ่มขึ้น 1.18 ดอลลาร์ หรือ 1.39% ปิดที่ 86.16 ดอลลาร์/บาร์เรล
สัญญาทองคำตลาดนิวยอร์กปิดพุ่งขึ้นในวันพฤหัสบดี (19 ม.ค.) เนื่องจากการอ่อนค่าของดอลลาร์เป็นปัจจัยหนุนแรงซื้อทองคำ
ทั้งนี้ สัญญาทองคำตลาด COMEX (Commodity Exchange) ส่งมอบเดือนก.พ. พุ่งขึ้น 16.90 ดอลลาร์ หรือ 0.9% ปิดที่ 1,923.90 ดอลลาร์/ออนซ์ ซึ่งเป็นระดับปิดสูงสุดนับตั้งแต่วันที่ 22 เม.ย. 2565
สัญญาโลหะเงินส่งมอบเดือนมี.ค. เพิ่มขึ้น 22 เซนต์ หรือ 0.9% ปิดที่ 23.87 ดอลลาร์/ออนซ์
สัญญาพลาตินัมส่งมอบเดือนเม.ย. ลดลง 2.6 ดอลลาร์ หรือ 0.3% ปิดที่ 1,041.10 ดอลลาร์/ออนซ์
สัญญาพัลลาเดียมส่งมอบเดือนมี.ค. เพิ่มขึ้น 62.50 ดอลลาร์ หรือ 3.7% ปิดที่ 1,768.50 ดอลลาร์/ออนซ์
ดอลลาร์สหรัฐอ่อนค่าเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันพฤหัสบดี (19 ม.ค.) เนื่องจากความกังวลเกี่ยวกับภาวะชะลอตัวของเศรษฐกิจสหรัฐ หลังมีการเปิดเผยข้อมูลเศรษฐกิจที่อ่อนแอ
ทั้งนี้ ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.32% แตะที่ 102.0570
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 128.47 เยน จากระดับ 128.75 เยน และอ่อนค่าเมื่อเทียบกับฟรังก์สวิส ที่ระดับ 0.9152 ฟรังก์ จากระดับ 0.9163 ฟรังก์
นอกจากนี้ ดอลลาร์สหรัฐยังอ่อนค่าลงเมื่อเทียบกับดอลลาร์แคนาดา ที่ระดับ 1.3454 ดอลลาร์แคนาดา จากระดับ 1.3490 ดอลลาร์แคนาดา และอ่อนค่าเมื่อเทียบกับโครนาสวีเดน ที่ระดับ 10.3117 โครนา จากระดับ 10.3303 โครนา
ส่วนยูโรแข็งค่าเมื่อเทียบกับดอลลาร์สหรัฐ ที่ระดับ 1.0831 ดอลลาร์ จากระดับ 1.0795 ดอลลาร์ ขณะที่เงินปอนด์แข็งค่าขึ้นแตะที่ระดับ 1.2393 ดอลลาร์ จากระดับ 1.2342 ดอลลาร์
ตลาดหุ้นไต้หวันปิดทำการวานนี้ (19 ม.ค.) เนื่องในวันหยุดตลาดหลักทรัพย์